Еңеүҙең илле йыллығына Хәтер китабы сығарғанда, уйламағанда олатайым тураһында белешмә килеп сыҡты. Унда Мөхәмәтшин Ғәлиулла Хәйрулла улы 1942 йылдың 16 октябрендә Курск өлкәһе Кадабино ауылында ерләнгән тип яҙылғайны. Гөлнәзирә һеңлем редакцияла эшләгәндә, Хәтер китабын сығарыуҙа ҡатнашмаһа, был турала, бәлки, белмәй ҙә ҡалыр инек. Замандар үҙгәреп, интернет селтәре күп мөмкинлектәр асҡас, олатайымды эҙләй башланыҡ. Курск өлкәһе Кадабино ауылын картала эҙләп таба алманыҡ, Курск өлкәһенә хат яҙҙыҡ. Тик яуап булманы. Шунан олатай һуғышҡан 13-се армия 132-се уҡсы дивизияның һуғыш юлын эҙләнек. Был дивизия тураһында 1942 йылдың авгусына тиклем мәғлүмәт бар. Унан һуң 1943 йылдың ғинуарынан ғына башлана. Ә ошо арауыҡтағы мәғлүмәт бер ҡайҙа ла юҡ. Беҙҙең олатай 1942 йылдың октябрендә һәләк булған. Интернеттан эҙләй торғас, бер ветерандың “132-я дивизия воевала на высоте “Огурец” тигән яҙмаһына юлыҡтыҡ. Шунан “Огурец” бейеклеге тураһында мәғлүмәтте эҙләй башланыҡ, “Высота “Огурец” Ломигоры“ тигән сайтҡа хат ебәрҙек. Һәм беҙгә яуап килде.